
MECANISME  SEMANTICE  IMPLICATE  ÎN  UZUL  
ANTROPONIMIC  AL  UNOR  APELATIVE  PĂSTOREŞTI1 
1. Este cunoscut faptul că numele proprii nu sunt, ca geneză, semne primare. 
În formarea lor se apelează la elementele şi la regulile de combinare deja existente 
într-o limbă2. Pe măsura integrării numelui propriu în sistemul de semne al limbii şi 
al întăririi funcţiei sale denominative, acesta îşi pierde motivarea (apelativele care 
stau la baza numelor proprii ajung să-şi piardă sensul în această nouă funcţie). În 
consecinţă, în timp, numele propriu a ajuns să posede numai facultatea de a 
desemna ceva, singularizând totodată, pe când numele comun şi-a păstrat dubla 
facultate de a însemna şi de a desemna ceva. Numele propriu apare, în prezent, ca 
fiind lipsit de conţinut semantic, având numai sferă de întrebuinţare, în timp ce, 
prin contrast, numele comun posedă o semnificaţie, un conţinut semantic, şi are o 
sferă largă de întrebuinţare3. 
Pentru perioade de timp determinate, însă, o anumită parte a subansamblului 
numelor de persoană – antroponimele delexicale – pare a se sustrage acestei 
trasături definitorii.  
Raportarea acestor antroponime la numele comune care stau la baza formării 
acestora a sugerat ipoteza, acceptată de mai mulţi autori, a existenţei unei certe 
condiţionări între încărcătura semantică a apelativelor şi posibilitatea apariţiei 
acestora cu funcţie de individualizare umană (cf. Ionescu MDO; Evseev 1997). În 
mod evident, această aserţiune se verifică numai dacă această componentă este 
privită la momentul, limitat în timp, al apariţiei şi formării ei din elemente ale 
vocabularului.  
Unii autori au postulat implicarea, în procesul iniţial de formare a numelor 
individuale din elemente ale vocabularului, caracteristic stadiilor foarte vechi de 
dezvoltare a societăţii umane, a unui mod particular de concepere a realităţii, altul 
decât cel după care se guvernează, de pildă, societăţile occidentale contemporane. 
 
1 Contribuţia de faţă poate fi considerată un apendice al unui articol apărut anterior (Dima 
2007) şi constuie o analiză succintă, din altă perspectivă, a aceluiaşi material onomastic. Acest aspect 
motivează, printre altele, apelul redus la minimum referitor la inventarul antroponimic înregistrat 
documentar.    
2 Mihăilă 1978: 267–278.  
3 Teiuş 1969:  8.  

Acest tip străvechi de mentalitate, numit mitic, sau magico-mitic, specific unor 
comunităţi socio-umane aflate în intimă simbioză cu realitatea extrasenzorială, este 
definit, printre altele, de viziunea particulară, conform căreia numele se află în 
raport de cosubstanţialitate cu esenţa. Ca urmare, momentul opţiunii pentru un 
nume era echivalentul unui act magic, în care denominatorul trebuia să răspundă 
anumitor cerinţe legate de obţinerea protecţiei împotriva influenţelor nefaste pe 
care lumea extrasenzorială o putea exercita asupra nou-născutului şi de asigurarea 
transferului către acesta, prin intermediul numelui respectiv, a anumitor calităţi 
fizice sau psihice.    
La nivelul acestor societăţi, numele avea dublu rol: de desemnare dar şi de 
protecţie, de menire. Această ultimă funcţie a fost, ulterior, în perioada post-
creştină, asigurată de apelul la panteonul mistic superior, reprezentat de sfinţii 
canonizaţi, a cărui bunăvoinţă şi protecţie era invocată, de regulă, prin atribuirea 
numelui acestora nou-născutului.    
Raportându-ne, prin contrast, la etape recente de evoluţie ale subansamblului 
antroponimic, format din numele individuale (mai precis prenume), constatăm că 
sporul numeric al acestui subansamblu, realizat prin acceptarea de noi unităţi şi 
înmulţirea familiei onomastice a acestora, pare a fi condiţionat de alţi factori. 
Astfel, în alegerea unui nume prevalează atât criteriul cultural (orientarea grupului 
socio-uman către o anumită zonă de influenţă, de pildă), cât şi, indiscutabil, cel 
eufonic. Implicarea în acest proces a domeniului referenţial de care numele ar 
putea fi legat, indirect, prin apelativul de la baza acestuia, este nesemnificativă, 
aproape nulă.  
Această etapă, definită de separarea oricărei legături între planul numelor 
comune (a cărui caracteristică este implicarea factorului semnificaţie în 
funcţionarea unităţilor respective) şi planul numelor proprii (atribuite, la acest 
moment, în virtutea altor criterii) poate fi considerată etapa definitivă de 
transformare a numelui comun în nume propriu.    
Din acest moment, anumite nume de persoană, de pildă, au posibilităţi 
crescute de a pătrunde în sisteme onomastice aloglote, unde sunt menţinute în uz în 
virtutea altor factori decât semnificaţia iniţială a numelor comune care le-a 
favorizat conversiunea antroponimică.  
În cazul onomasticului naţional cu motivare semantică, o analiză diacronică 
asupra stocului atestat documentar conduce la concluzia existenţei unei certe 
legături între vitalitatea anumitor unităţi ale sistemului antroponimic popular şi 
semantica numelor comune din care acestea provin. În cadrul inventarului 
antroponimic delexical, numele raportabile la lexeme cu semantică pastorală 
ocupă, numeric, o poziţie forte.   
Descrierea sumară a tipologiei deplasărilor semantice favorabile transferului 
în domeniul numelor proprii a unor apelative subsumate vocabularului păstoresc 

moştenit, precum şi felul în care această încărcătură semantică influenţează 
încadrarea funcţională a lexemului respectiv în sintagma denominativă umană 
constituie obiectul articolului de faţă.  
2. Este evident că posibilităţile de descriere a unui mediu socio-cultural 
popular cresc în cazul aprecierii corecte a criteriilor de selectare a anumitor 
apelative care sunt considerate apte de a fi înzestrate cu atributele numelui. Din 
această perspectivă, onomasticonul autohton, al cărui inventar antroponimic se 
reduce la un număr nesemnificativ de nume, dificil, sau chiar imposibil de raportat 
la elemente ale vocabularului, poate ajuta prea puţin, la nivelul cunoştinţelor actuale.  
Totuşi, ne considerăm îndreptăţiţi să presupunem, că cel puţin în anumite 
cazuri, s-ar putea să avem a face cu păstrarea anumitor mecanisme denominative 
străvechi, active la nivelul mediului socio-cultural autohton. Nu este exclus ca 
acestea să se fi perpetuat până recent, prin transmiterea lor orală la nivelul 
segmentului rustic al populaţiei româneşti, despre care se poate afirma că nu şi-a 
pierdut nici în prezent facutatea de a se orienta cultural după precepte caracteristice 
modului magic de percepţie şi de concepere a realităţii. 
Înzestrarea cu funcţie antroponimică a unor termeni care, prin semantica lor, 
erau consideraţi a avea proprietăţi apotropaice sau care puteau asigura, prin 
raportarea la anumite realităţi mito-simbolice, familiare orizontului de cunoaştere 
popular, transferul anumitor calităţi fizice sau psihice către cel vizat, ar putea să 
facă parte din moştenirea foarte veche a spiritualităţii autohtone4.  
Această caracteristică ne-a îndreptăţit să presupunem că extinderea uzului 
anumitor nume de animale ca prenume este o cutumă denominativă ale cărei 
rădăcini nu este exclus să se afle în mentalitatea autohtonă. O anumită parte a 
acestui inventar antroponimic delexical trimite la realităţi socio-culturale specifice 
unui mediu pastoral, iar transmiterea acestor nume până în prezent poate fi pusă pe 
seama conservatorismului specific acestor comunităţi.  
În ceea ce priveşte categoria funcţională a supranumelor, aceasta pare a fi 
existat încă din timpuri foarte vechi (supranumele erau curente în perioada antică, 
în spaţiile etno-culturale cunoscute documentar). Imposibilitatea depistării 
 
4 Statutul de animal totemic pe care lupul, de pildă, îl are la nivelul culturii populare româneşti 
(reflectat, printre altele, în familia antroponimică impresionantă a lexemului respectiv, explicată 
îndeosebi, prin frecvenţa apariţiei acestuia în ritualul de schimbare a numelui) pare a avea rădăcini 
străvechi. Ne referim, în special, la spiritualitatea dacică (cf. certele trăsături lycamorfe ale 
stindardului dacic) peste care s-a grefat, probabil, stratul credinţelor romane legate de acest animal 
(vezi, printre altele, reprezentarea simbolică a întemeietorilor mitici ai Romei) (Eliade 1980: 21 ş.u.). 
Un alt nume caracterisitic spaţiului lingvistic autohton ar putea fi considerat Bucur, frecvent folosit 
ca supranume în mediile păstoreşti. Prin apelul la acest nume, folosit în anumite regiuni, numai până 
la botezul copilului, unii autori, cel puţin, consideră că avem a face cu perpetuarea unei străvechi 
cutume dacice (cf. Brâncuş 1995: 29).    

modalităţii şi a criteriilor de formare şi de transmitere ereditară a acestora la nivelul 
societăţii româneşti medievale a condus la ipoteza existenţei unei epoci dominate 
de numele unic, reprezentat de numele individual (prenumele). Concluziile mai 
multor studii invalidează însă, această ipoteză (cf. Ionescu 1980; Vulcănescu 1970).  
Anumite supranume au apărut ca urmare a necesităţii omeneşti de a râde pe 
seama defectelor – poreclele – şi numai în mod accidental, o parte a acestora a 
ajuns să se fixeze cu această funcţie. Majoritatea, însă, se pot pune aproape 
exclusiv pe seama necesităţii de identificare umană.  
Modul în care semantica unor termeni este implicată în procesul de transfer 
în domeniul antroponimic precum şi condiţionarea încadrării funcţionale în 
sintagma denominativă a acestora, în urma conversiunii antroponimice, de tipul 
conotaţiei implicate în acest proces, constituie obiectul articolului de faţă.  
3. În ceea ce priveşte acţiunea mecanismelor semantice ce pot explica 
transferul apelativelor cu semantică păstorească în domeniul numelor proprii, 
aceasta caracterizează ambele nivele: atât cel al numelor comune (care devin astfel 
apte de a participa la denominaţia umană), dar şi cel al numelor proprii, unde se 
face apel la unităţi preexistente în inventarul antroponimic specific unei epoci 
istorice date. Pe baza acestora se creează, de regulă prin derivare, alte nume.  
Se poate remarca o certă condiţionare a tipologiei acestor mecanisme de 
încadrare funcţională a unităţii lexicale supusă analizei în cadrul sintagmei 
denominative, în urma procesului de conversiune antroponimică.  
În principal, deplasările semantice implicate în transferul apelativelor în 
domeniul numelor proprii sunt de tip metaforic (motivate de asemănare cu realităţi 
familiare) şi de tip metonimic (bazate pe existenţa unei relaţii de apartenenţă, 
incluziune sau cauzalitate între cel denominat şi anumite aspecte – calităţi, 
persoane, obiecte sau locuri – care pot fi asociate, într-un fel sau altul, cu acesta, şi 
prin raportare la care, acesta poate fi denumit). Având în vedere că sinecdoca 
presupune, de asemenea, un raport bazat pe relaţia de contiguitate între cele două 
unităţi implicate în procesul semantic respectiv, o vom considera, din raţiuni 
practice, un subtip particular de metonimie. 
Subcategoriile rezultate ar putea fi caracterizate şi prin introducerea altor 
factori, precum afectivitate sau tipul conotaţiei (cel mai adesea neutră, dar şi 
pozitivă sau negativă). Un alt criteriu relevant în această descriere este reprezentat 
de categoria funcţională – poziţia pe care termenul respectiv o poate ocupa, prin 
conversiune antroponimică, în cadrul sintagmei denominative populare.  
4. Antroponime rezultate prin metaforizare  
După cum am putut remarca din analiza materialului lexical moştenit 
circumscris sferei semantice păstoreşti, efectuată din perspectiva posibilităţii de 
transfer a acestora în domeniul antroponimic, există, în majoritatea cazurilor, chiar 

în planul numelor comune, o anume încărcătură semantică, de regulă figurată, ce 
poate explica, cu destulă uşurinţă, întrebuinţarea termenului respectiv cu funcţie 
denominativă umană.  
La nivelul comunităţilor umane bine închegate (cum sunt cele rurale) 
lexemele respective cunosc adesea circulaţie ca epitete – apreciative dar, de cele 
mai multe ori, cu valoare depreciativă – menite a caracteriza şi, nu în ultimul rând a 
stigmatiza, anumite trăsături fizice sau tipare comportamentale omeneşti. Dintre 
acestea, evident, numai unele au ajuns să facă parte, în urma acceptării poreclei 
respective ca nume distinctiv de întregul grup familial şi a transmiterii acesteia prin 
urmaşi, din onomasticonul  românesc oficial.  
Implicarea, în procesul desemnării umane, a unuia din tipurile principale de 
conotaţie (pozitivă sau favorabilă şi negativă, defavorabilă5) condiţionează, după 
cum vom vedea, posibilitatea încadrării funcţionale a lexemului respectiv în 
sintagma denominativă. 
Apar ca supranume individuale admirative lexemele implicate în procesul 
de denominaţie umană prin sensuri conotate pozitiv, favorabile, prin care se doreşte 
recunoaşterea şi punerea în lumină a unor calităţi umane impresionante pentru 
conştiinţa colectivă. În schimb, poreclele presupun, dimpotrivă, actualizarea, în 
cadrul acestui mecanism, a unor sensuri cu certă încărcătură negativă, exprimate de 
regulă, concis, mai cu seamă prin apelul la anumite simboluri a căror descifrare 
este, de cele mai multe ori, numai la îndemâna unei colectivităţi umane închise.  
4.1.a. În descrierea şi caracterizarea  f a v o r a b i l ă,  a p r e c i a t i v ă,  a 
fiinţei umane sunt implicate numai anumite lexeme legate de domeniul referenţial 
păstoresc. Numele provenite de la acestea se pot regăsi destul de rar în inventarul 
antroponimic actual, susceptibile de fi raportate la această modalitate de 
denominaţie, fiind, cel mai probabil derivatele diminutivale6 şi este de presupus că 
iniţial acestea au circulat ca supranume individuale.  
Categoria funcţională a supranumelor admirative, cu o frecvenţă extrem de 
redusă la nivelul spaţiului etno-cultural românesc, aspect cauzat, în bună parte, şi 
de tendinţa spre ironie proprie temperamentului şi intelectului popular românesc, 
înregistrează oficial un număr mic de unităţi în care sunt implicaţi termeni 
pastorali. Ar putea fi cazul pentru numele Berbecel (Iordan 1983: 60), sau al 
îmbinării cu aparenţă pleonastică Oaie-blândă (Bogdan 1946: 181).  
 
5 Slave 1991: 14–15.  
6 Apariţia unor nume rezultate prin combinarea cu sufixe diminutivale nu are întotdeauna ca 
efect „neutralizarea” semanticii mai puţin favorabile a lexemului de la baza familiei antroponimice. În 
cazul majorităţii acestor nume delexicale  avem a face cu derivate deonomastice, formate prin 
raportare la unul din membrii familiei (cf. Lupuşor, supranume al unei persoane al cărei ascendent 
masculin fusese cunoscut prin apelativul Lupu). Obiectul studiului de faţă îl constituie analiza 
antroponimelor din perspectiva momentului apariţiei acestora (momentul de conversiune 
antroponimică) şi tipologia mecanismelor semantice implicate în acest proces.  

Aceste supranume trimit la termeni care, prin sfera lor referenţială, sunt 
legate, conform mentalităţii şi credinţelor populare româneşti (active mai cu seamă 
în secolele trecute), de o simbolistică profund benefică, încărcată chiar de o 
anumită aură a sacralităţii (erau, la nivelul mediilor socio-economice pastorale, 
vietăţile preferate în ritualurile sacrificiale). Acest aspect cunoaşte reflectare, în 
plan lexical, în încărcătura semantică figurată pozitivă a termenilor respectivi: oaia 
(şi mai ales mielul) au cunoscut circulaţie ca epitete circumscrise noţiunii de 
bunătate, blândeţe sau inocenţă. Latura pozitivă a berbecelui este legată de ideea de 
bărbăţie precum şi de cea de forţă mentală, tradusă în capacitatea de dominare a 
turmei. Lexemul este, adesea, asociat acestor calităţi (cf. Coman 1986: 26). 
În acelaşi stoc, al epitetelor ce conotează apreciativ fiinţa umană, cu circulaţie 
în planul numelor comune, găsim, în mod surprinzător, şi câţiva termeni 
caracteristici subansamblului numelor de animale7: căpriţă, termen admirativ al 
sprintenelii, vioiciunii tinerelor fete; ciută descrie succint fete sau femei tinere 
suple, cu mişcări vioaie şi pline de eleganţă; prin lexemul ied (ieduţ) sunt „alintaţi” 
băieţi sprinteni, zburdalnici;  calificativul mânz se aplică îndeosebi copiilor mici cu 
un comportament afectuos faţă de părinţii lor.  
Majoritatea acestora, prin sensurile semnalate mai sus, se află la baza unor 
supranume personale, compliniri şi nu de puţine ori înlocuitori ale numelor 
individuale (de botez). Acestea apar numai accidental înregistrate în documentele 
oficiale caracteristice secolelor trecute, îndeosebi anterioare secolului al XIX-lea, 
când formula antroponimică oficială era deja stabilă şi funcţională. 
Încărcătura semantică pozitivă, marcată târziu şi numai regional, de 
dezvoltări de conţinut mai puţin agreabile, a făcut ca unele dintre aceste lexeme să 
fie regăsite până târziu în stocul unităţilor ce se puteau atribui ca nume individuale 
(cazul pentru căpriţă, miel şi oaie).  
Schimbarea categoriei funcţionale a acestor unităţi – de la supranume la 
nume individual (acceptat în cadrul ceremoniei de botez) – poate fi pusă însă, pe 
seama unui alt gen de deplasare semantică, prin care numele este atribuit în funcţie 
de efectul urmărit prin acesta, fenomenul  fiind condiţionat de sfera referenţială 
asociată lexemului respectiv. 
4.1.b. Uzul unui apelativ cu sens conotativ d e f a v o r a b i l (peiorativ chiar) 
caracterizează în principiu subcategoria supranumelor provenite din porecle.  
Categorie de graniţă, similare substantivelor proprii prin existenţa funcţiei de 
identificare, şi substantivelor comune prin implicarea conţinutului lor semantic, 
poreclele impresionează, la nivelul întregului spaţiu romanic, prin  diversitate şi 
pitoresc, constituind, indiscutabil, unul din modurile prin care se reflectă spiritul şi 
 
7 Este cunoscut faptul că apelul la nume de animale pentru descrierea sau caracterizarea 
succintă a fiinţei omeneşti presupune, de regulă, implicarea unei certe nuanţe depreciative.  

inteligenţa populară. Reuşesc să se impună în uzul colectivităţii numai acele 
porecle ce sugerează anumite trăsături de caracter şi de comportament reale ale 
celui vizat. De altfel, în întreg spaţiul etno-cultural românesc, atribuirea 
poreclelelor este încă un proces viu şi se întâmpla, în secolele trecute, ca o singură 
persoană să fie cunoscută simultan, chiar la nivelul aceleiaşi comunităţi, prin mai 
multe porecle (cf. Paşca 1936).  
Pe de altă parte însă, trebuie să semnalăm şi faptul că existenţa şi acceptarea 
unei porecle ca semn distinctiv de denominaţie era un fapt considerat, în cadrul 
societăţii arhaice româneşti, de natură a altera renumele şi implicit numele 
persoanei respective (care se forma, conform tradiţiei, prin raportare la numele 
capului familiei, apt juridic şi social), afectându-i acesteia capacitatea de exerciţiu a 
drepturilor şi datoriilor în faţa organelor judiciare comunitare şi de stat (cf. 
Vulcănescu 1970: 1103).  
Este şi aceasta, probabil, una din explicaţiile prezenţei în număr redus a 
patronimicelor formate de la acest tip de supranume, înregistrate documentar şi 
transmise ereditar până în prezent.  
Majoritatea lexemelor implicate în etichetarea tipologiei comportamentale 
umane, cu implicaţii directe în denominaţia umană, ale căror dezvoltări metaforice 
de sens  conduc la uzul peiorativ al acestora, este formată aproape în exclusivitate 
din nume de animale: berbece, implicat aici prin latura sa mai puţin plăcută, legată 
de încăpăţânare şi îndărătnicie, capră, simbol al neruşinării sau mândriei 
nejustificate, ţap, termen prin care este vizat comportamentul sexual nestăpânit, 
îndeosebi al celor vârstnici, căpuşă, model concis de exprimare în legătură cu 
obiceiul de a trăi din munca altora,  lup, etichetă pentru viclenie şi lăcomie sau urs 
referitor la un comportament asocial, necomunicativ (cf. Dima 2007: 50). 
În contextul acestor afirmaţii remarcăm faptul că, adesea, „forţa” peiorativă a 
poreclei respective era sporită în mod semnificativ prin îmbinarea cu anumiţi 
formanţi, de regulă sufixe augmentative, ipoteză sugerată mai cu seamă de forma în 
care apar înregistrate unele nume din onomasticonul actual: Berbecilă (cf. Iordan 
1983: 60), Căprău8, Căprilă (Paşca 1936: 356), Ţăpoiu (Iordan 1983: 467), Lupău 
(Iordan 1983: 284), Ursoiu (Iordan 1983: 477).     
Tipurile de porecle provenite din sfera animală sunt mult mai numeroase 
decât cele raportabile la realităţi ale vieţii pastorale. Acestea trimit la un fenomen 
general – nevoia de a râde pe seama defectelor omeneşti (cf. Candrea 1896) – care 
ar putea fi considerată, la nivelul comunităţilor mici, a avea, în ultimă instanţă, un 
cert efect psihologic curativ.  
De remarcat că dezvoltările semantice de tip metaforic caracterizează 
exclusiv categoria supranumelor, din care proporţia cea mai ridicată provine din 
 
8 În cazul în care acest nume nu provine dintr-o îmbinare paratactică de tipul „cap-rău”, 
transformată în „căprău” în urma unei disimilări vocalice.   

porecle. Din varii motive, numai o parte nesemnificativă sub aspect numeric a 
sfârşit a se fixa ca nume de persoană.   
5. Antroponime-metonimii 
Procesul semantic de tip metonimic, activ îndeosebi la nivelul proceselor 
mentale, logice, presupune, în esenţă, existenţa unei relaţii de contiguitate între 
părţile implicate în procesul denominativ. Din punctul de vedere al „coloraturii” 
afective, dezvoltările de sens de acest tip, implică într-o măsură mult mai mică 
factorul conotativ sau afectiv, având în vedere că o proporţie redusă din 
supranumele formate prin acest procedeu au circulat propriu-zis ca porecle. 
Majoritatea unităţilor formate în acest fel a cunoscut de la bun început uzul în 
domeniul denominativ uman, şi au fost folosite ca supranume complementare. În 
cadrul sintagmei denominative, numele formate în urma conversiunii de tip 
metonimic apar atât cu funcţie de nume individuale, cât şi ca supranume personale, 
de grup sau colective, acoperind deci, toată gama funcţională.  
Sesizăm două nivele la care se poate constata acţiunea acestui mecanism:  
a) primul tip vizează preluarea apelativului în domeniul numelor proprii; 
poate fi întâlnit în procesul de formare a numelor sau  supranumelor individuale 
primare; 
b) cel de-al doilea caracterizează exclusiv domeniul numelor proprii, aflându-
se la baza creării numelor complementare sau adiţionale de la unităţi deja existente 
în fondul antroponimic sau toponimic. 
5.1. Un caz particular de metonimie ar putea fi considerat, după părerea 
noastră, cel reprezentat de uzul ca nume individuale tolerate chiar în cadrul 
ceremoniei de botez, a unor nume de vietăţi, proces prin care, la nivelul mentalităţii 
populare, se încerca efectuarea unui transfer de calităţi atribuite acestora, spre 
copilul nou-născut.   
Modul mitic de concepere a lumii se reflectă, la nivelul societăţii populare 
româneşti, şi în conservarea, timp îndelungat, a anumitor cutume denominative 
care aveau la bază credinţa că unele vietăţi se bucură, printre altele, de înzestrarea  
cu anume calităţi, cum ar fi sănătatea, frumuseţea fizică, agerimea sau bărbăţia, 
calităţi care se doreau şi nou-născuţilor prin atribuirea acestor nume. Astfel se 
poate explica apariţia în documentele româneşti caracteristice întregului ev mediu a 
unor nume individuale (prenume), ce trimit la vietăţi domestice precum aretele, 
căpriţa, oaia, mielul, sau dimpotrivă, sălbatice: lupul şi ursul (cf. Evseev 1997: 314).  
Acestea apar înregistrate ca prenume la nivelul secolelor trecute, mai cu 
seamă ca derivate diminutivale: Căpriia, Căprina, Căpriţa (Tomescu 2001: 34); 
Oica, Oiţa (Bogdan, 1946: 181) rar în forma-bază: Ariete (Constantinescu 1963: 
420), Mielu (Tomescu 2001: 32).  
După cum se poate observa, domeniul referenţial implicat în transferul 
antroponimic este conotat în mod cert pozitiv, şi este greu de presupus absenţa 

oricărei implicări a factorului afectiv în procesul denominativ, având în vedere 
caracteristica numelui la nivelul acestor societăţi (cf. supra).  
5.2. Apelul la nume de părţi ale corpului, sau la nume de culori a căror sferă 
de întrebuinţare, deşi iniţial legată exclusiv de sfera animală, a cunoscut extindere 
şi în legătură cu referenţi umani s-a făcut, în general, pentru crearea unor 
supranume marcate de o certă conotaţie nefavorabilă, care însă, spre deosebire de 
cazurile prezentate anterior, sunt mult mai puţin subtile. Prin acestea se face 
referire directă la anumite trăsături fizice atipice: Bardzu, Bălan, Bălţatu, Bălu, 
Burdujel, Călbăjos, Coadă-lată, Coadă-galbenă, Cornea etc.   
Apariţia acestor supranume, de tipul evocării directe, poate fi motivată 
semantic de anumite trăsături fizice sau psihice considerate atipice la nivelul 
colectivităţii, procesul semantic prin care aceste apelative (nume de părţi ale 
corpului în general) sunt înzestrate cu funcţie de identificare şi individualizare a 
persoanei poate fi considerat de tip metonimic (putem vorbi chiar de sinecdocă în 
cazul în care este implicat raportul parte-întreg).  
5.3. Modalitatea prin care o anumită persoană este denumită printr-un derivat 
de la un nume prin care se indică îndeletnicirea persoanei respective are la bază, de 
asemenea, acelaşi tip de dezvoltare semantică. Acest procedeu denominativ este, de 
altfel, caracteristic întregului spaţiu romanic şi cunoaşte o vechime remarcabilă. În 
formarea acestui tip de denumire sunt implicate derivate de la termeni – nume de 
animale (arete, berbece, capră, mânzare, oaie etc.), nume de instrumente caracteristice 
(căldare, cupă, fluier, putină) sau nume de produse (brânză, caş, lână, urdă, unt). 
Procedeul, caracterizat prin nonimplicarea factorului afectiv, este îndeobşte 
caracteristic domeniului numelor proprii şi ajută la formarea numelor de agent. 
5.4. Modul de denominaţie a unei persoane prin raportare la numele grupului, 
sau la numele unui ascendent (matern sau patern) presupune de asemenea, un proces 
semantic de tip metonimic specific, în exclusivitate, numai planului numelor proprii. 
Supranumele formate de la numele mamei (matronimicele) pot fi transmise 
şi pe cale ereditară. În plan formal, aceste supranume pot fi relativ uşor 
recunoscute, căci ele se formează, conform modelului tradiţional, cu sufixe 
specifice: -oiu, -esu, -an. Primele două sufixe se ataşează la o temă reprezentată de 
supranumele mamei; în cel de-al doilea caz tema este chiar numele de botez al 
acesteia. Trebuie să precizăm că acestea se pot confunda foarte uşor, dată fiind 
omonimia în plan formal, cu o subcategorie a maritalelor, recte cu supranume ale 
soţilor „gineriţi”, cunoscuţi în comunitate după (supra) numele soţiei sau al socrului.  
O altă modalitate foarte veche de denominaţie, în care supranumele este 
format de la un ascendent matern, este reprezentată de modelul analitic (întâlnit în 
prezent numai în formă aglutinată): Alupei (Iordan 1983: 27) model cu circulaţie 
regională, specific îndeosebi ţinuturilor Moldovei.   

În funcţie patronimică se consideră numele create în mod tradiţional prin 
sufixare cu formantul -escu, dar şi cele care apar prin preluarea numelui patern (de 
botez sau supranume) ca atare, funcţionând în sintagma denominativă ca 
determinant apozitiv.  
Numeroase nume din onomasticonul actual sunt supranume care trimit la 
numele unui întemeietor al unei obştii sau la numele localităţii de provenienţă a 
grupului social din care aceştia făceau parte. Sub aspect formal, aceste nume se 
formează prin singularizarea formei de plural pe care o presupune întotdeauna 
numele de grup. Formanţii specializaţi în limba română pentru crearea numelor de 
grup sunt sufixele -eşti, -eni, -ari9. Studiile dedicate modului iniţial de funcţionare 
a acestor formanţi sugerează existenţa unei  stricte specializări a acestora. Astfel,  
modelul  tradiţional  impunea  folosirea sufixului -escu(l) pentru redarea fenomenului 
de rudenie – individualizarea unui membru al grupului social care se revendica de 
la un înaintaş (moşul, întemeietorul aşezării, sau cneazul care a avut în stăpânire 
satul respectiv), în timp ce -eanu(l) sau –aru(l) erau formanţi rezervaţi exclusiv 
pentru exprimarea domicilierii, supranumele astfel formate fiind funcţionale mai cu 
seamă în afara spaţiului-matcă al grupului social respectiv.  
Semnalăm vechimea acestor procedee denominative, aspect sugerat îndeosebi 
de originea şi vechimea unor formanţi:  -escu pare a fi caracterizat iniţial chiar 
spaţiul lingvistic autohton10. 
Remarcăm, ca o concluzie, faptul că aceste mecanisme semantice prin care 
apelativele cu semantică pastorală cunosc transfer în domeniul numelor proprii se 
circumscriu procedeelor generale specifice spaţiului lingvistic românesc prin care 
numele comune sunt folosite ca mărci de individualizare umană. Vechimea acestor 
nume şi a procedeelor specifice de formare a acestora sugerează că este hazardată 
acceptarea, în totalitate, a ipotezei „fracturii” totale a onomasticonului românesc 
faţă de cele caracteristice spaţiilor etno-culturale de la care, de altfel, poporul 
român se revendică în alte aspecte ale existenţei sale.  

SEMANTIC  MECHANISMS  INVOLVED  IN  THE  USE  OF   
PASTORAL  TERMINOLOGY  IN  HUMAN  DENOMINATION 
(Abstract) 
This short contribution focuses upon the way in which the use of some ancient pastoral words 
as human names is conditioned by their semantics.  

